સમગ્ર દક્ષિણ ગુજરાતમાં મેઘરાજા ધમાકેદાર બેટિંગ કરી રહ્યો છે. જેને પગલે જનજીવન પ્રભાવિત થયું છે. વ્યારા તાલુકામાં પણ છેલ્લા 24 કલાક દરમ્યાન નિઝર અને કુકરમુંડા બાદ કરતાં સમગ્ર જીલ્લામાં વરસાદ પડ્યો હતો જેમાં વાલોડ તાલુકામાં છેલ્લા 24 કલાક દરમ્યાન 207 મીમી વરસાદ નોંધાયો છે. 8 ઈંચથી વધુ વરસાદ પડતાં જનજીવન પ્રભાવિત થયું છે. અનેક આંતરિક રસ્તાઓ ઉપર વૃક્ષો ધારાશાયી થવાની ઘટના બની છે. વાલોદમાં પડેલા વરસાદને લીધે શાહપોરથી નનસાડ જતાં આંતરિક રસ્તા ઉપર એક વૃક્ષ ધરાશાયી થઈ જતાં થોડા સમય માટે વાહન વ્યવહાર અટકી પડ્યો હતો. ભારે વરસાદને પગલે ખેતરો પણ પાણીથી છલકાઈ ઉઠ્યા હતા. નદીમાં પણ નવા નીરની આવક થઈ છે. આ ઉપરાંત વ્યારા તાલુકામાં 152 મીમી વરસાદ નોંધાયો છે. સોનગઢમાં 44 મીમી, ઉચ્છલમાં 41 અને ડોલવણમાં 97 મીમી વરસાદ પડતાં જનજીવન ઉપર અસર પડી હતી.